
2022 m. vasario 8 d.  Nr. VT-80
Ignalina

Vadovaudamasi Lietuvos Respublikos vietos savivaldos įstatymo 7 straipsnio 16 punktu, 18 straipsnio 1 dalimi, 29 straipsnio 8 dalies 2 punktu, Lietuvos Respublikos mobilizacijos ir priimančiosios šalies paramos įstatymo 10 straipsnio 3 dalies 1 punktu, 21 straipsnio 7, 8, 9 dalimis, Valstybinių mobilizacinių užduočių valstybės ir savivaldybių institucijoms ir įstaigoms sąrašo, patvirtinto Lietuvos Respublikos Vyriausybės 2022 m. sausio 5 d. nutarimu Nr. 23 „Dėl Lietuvos Respublikos mobilizacijos ir priimančios šalies paramos įstatymo įgyvendinimo“, 3.3, 3.8, 4.4, 5.6  papunkčiais, atsižvelgdama į Civilinės mobilizacijos institucijos mobilizacijos valdymo grupės tipinius nuostatus, patvirtintus Lietuvos Respublikos krašto apsaugos ministro 2021 m. vasario 12 d. įsakymu Nr. V-104 „Dėl Civilinės mobilizacijos institucijos mobilizacijos valdymo grupės tipinių nuostatų patvirtinimo“,  Mobilizacijos ir pilietinio pasipriešinimo departamento prie Krašto apsaugos ministerijos 2021-04-9 raštą Nr. IS-108 „Dėl Ignalinos rajono savivaldybės mobilizacijos valdymo grupės nuostatų projekto derinimo“:
1. S u d a r a u Ignalinos rajono savivaldybės (toliau – savivaldybė) mobilizacijos valdymo grupę savivaldybei paskirtų valstybinių ir priimančiosios šalies paramos užduočių vykdymui užtikrinti,  savivaldybei pavaldžioms institucijoms ir įstaigoms, kurios pagal kompetenciją privalo užtikrinti savivaldybės administracijai paskirtų valstybinių mobilizacinių ir priimančiosios šalies paramos užduočių vykdymą, paskelbus mobilizaciją, koordinuoti ir kontroliuoti (toliau – Mobilizacijos valdymo grupė):
1.1. Vidas Kreivėnas, Ignalinos rajono savivaldybės administracijos direktorius, Mobilizacijos valdymo grupės koordinatorius – grupės vadovas.
[bookmark: n_1]2023 m. rugpjūčio 31 d. Ignalinos rajono savivaldybės administracijos direktoriaus įsakymo Nr. VT-278 redakcija

[bookmark: docs-internal-guid-aa8038d4-7fff-76c3-b6]1.2. Rytis Kajėnas, Ignalinos rajono savivaldybės administracijos Investicijų, planavimo ir turto valdymo skyriaus vedėjas, Mobilizacijos valdymo grupės koordinatoriaus pavaduotojas, vykdantis Mobilizacijos valdymo grupės koordinatoriaus funkcijas grupės koordinatoriaus tarnybinių komandiruočių, atostogų, laikinojo nedarbingumo metu ir kitais atvejais, kai jis negali eiti pareigų, atsakingas už savivaldybės biudžeto asignavimų perskirstymą, prioritetą teikiant gyvybiškai svarbių valstybės funkcijų finansavimui, paskelbus mobilizaciją, mokesčių ir vietinių rinkliavų surinkimo užtikrinimą, kilnojamųjų ir nekilnojamųjų kultūros vertybių, kurias būtina išsaugoti mobilizacijos metu, apsaugos užtikrinimą.
[bookmark: n_2]2023 m. rugpjūčio 31 d. Ignalinos rajono savivaldybės administracijos direktoriaus įsakymo Nr. VT-278 redakcija

1.3. Edita Rastenienė, Teisės ir civilinės metrikacijos skyriaus vedėja, Mobilizacijos valdymo grupės narė, atsakinga už savivaldybės civilinio mobilizacinio personalo rezervo ir Mobilizacijos valdymo grupės narių sušaukimą.
1.4. Vilius Gasiukevičius, Informatikos ir bendrųjų reikalų skyriaus vedėjas, Mobilizacijos valdymo grupės narys, atsakingas už darbo vietų paruošimą ir telekomunikacijų įrengimą atsarginėje buveinėje, perspėjimo pranešimų apie mobilizacijos paskelbimo, karo padėties įvedimo ir kitos su mobilizacijos ir karo padėties teisine padėtimi susijusios informacijos skelbimo visuomenei užtikrinimą, saugaus administracijos darbuotojų persikėlimo iš pagrindinės buveinės į atsarginę buveinę užtikrinimą.
1.5. Irena Matešienė, Socialinės paramos ir kaimo reikalų skyriaus vedėja, Mobilizacijos valdymo grupės narė, atsakinga už maisto produktų savivaldybės gyventojams poreikio nustatymą ir savivaldybės gyventojų aprūpinimo šiais produktais užtikrinimą, asmens ir visuomenės sveikatos priežiūros paslaugų teikimo savivaldybei pavaldžiose sveikatos priežiūros įstaigose užtikrinimą, bendradarbiaujant su kitais socialinių paslaugų įstaigų steigėjais, maitinimo, geriamojo vandens tiekimo, būtinų sveikatos priežiūros paslaugų ir medikamentų teikimo ar šių paslaugų organizavimo socialinės globos įstaigose gyvenantiems ar socialines paslaugas  namuose gaunantiems asmenims užtikrinimą.
1.6. Alvydas Kardelis, Socialinės paramos ir kaimo reikalų skyriaus vyriausiasis specialistas, Mobilizacijos valdymo grupės narys, atsakingas už geriamojo vandens tiekimo ir nuotekų tvarkymo užtikrinimą,  savivaldybės gyventojų aprūpinimo geriamuoju vandeniu alternatyviais būdais organizavimą,  įslaptintos informacijos apsaugos ir evakuacijos užtikrinimą.
2. T v i r t i n u Ignalinos savivaldybės mobilizacijos valdymo grupės nuostatus (pridedama).
[bookmark: n_0]3. P r i p a ž į s t u  netekusiu galios Ignalinos rajono savivaldybės administracijos direktoriaus 2016 m. kovo 24 d. įsakymą Nr. V2-225 „Dėl Ignalinos rajono savivaldybės mobilizacijos valdymo grupės sudarymo ir jos darbo reglamento tvirtinimo“.
4.  P a v e d u  Alvydui Kardeliui, Socialinės paramos ir kaimo reikalų skyriaus vyriausiajam specialistui,  įsakymo vykdymo kontrolę. 
Šis įsakymas gali būti skundžiamas Ignalinos rajono savivaldybės administracijos direktoriui (Laisvės a. 70, 30122 Ignalina) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

 

Administracijos direktorė				                      Jūratė Balinskienė





















PATVIRTINTA
Ignalinos rajono savivaldybės administracijos direktoriaus 2022 m.     d. įsakymu Nr.

IGNALINOS RAJONO SAVIVALDYBĖS MOBILIZACIJOS VALDYMO GRUPĖS
NUOSTATAI

I SKYRIUS
BENDROSIOS NUOSTATOS

1. Ignalinos rajono savivaldybės mobilizacijos valdymo grupės nuostatai reglamentuoja Ignalinos rajono savivaldybės (toliau – savivaldybė) mobilizacijos valdymo grupės (toliau – MVG)  funkcijas, darbo organizavimo tvarką.
2. MVG savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Ignalinos rajono savivaldybės mobilizacijos planu, kitais mobilizaciją reglamentuojančiais teisės aktais ir šiais nuostatais.

II SKYRIUS
GRUPĖS SUDĖTIS

3. MVG sudaro koordinatorius, koordinatoriaus pavaduotojas (-ai) ir nariai: savivaldybės administracijos darbuotojai, kuriems priskirtas valstybinių mobilizacinių užduočių koordinavimas ir kontrolė.

III SKYRIUS
GRUPĖS FUNKCIJOS

4. MVG, įgyvendindama Lietuvos Respublikos mobilizacijos ir priimančiosios šalies paramos įstatymo 21 straipsnio 9 dalies nuostatas, atlieka šias funkcijas:
4.1. teikia siūlymus Valstybės mobilizacijos operacijų centrui (toliau – centras) ir savivaldybės administracijos direktoriui dėl valstybės rezervo panaudojimo, kai savivaldybės administracija ir savivaldybei pavaldūs subjektai negali savo turimais ištekliais ir pagal sudarytas sutartis užtikrinti veiksmų ir priemonių, numatytų mobilizacijos plane, vykdymo ir priimančiosios šalies paramos (toliau – PŠP) teikimo;
4.2. kontroliuoja, kaip savivaldybės administracija ir savivaldybei pavaldūs subjektai vykdo mobilizacinius nurodymus, ir teikia savivaldybės administracijos direktoriui išvadas apie jų įvykdymą, prireikus teikia informaciją ir pasiūlymus centrui dėl priemonių, reikalingų mobilizacinių nurodymų vykdymui užtikrinti;
4.3. koordinuoja ir kontroliuoja mobilizacinių užsakymų ir PŠP teikimo sutarčių vykdymą;
4.4. koordinuoja ir vertina, kaip įgyvendinami savivaldybės administracijos direktoriaus sprendimai dėl mobilizacijos vykdymo ir PŠP teikimo įgyvendinimo, ir teikia siūlymus atsakingiems asmenims dėl minėtiems sprendimams įgyvendinti taikytinų priemonių;
4.5. vertina savivaldybės administracijos ir savivaldybei pavaldžių subjektų mobilizacinius išteklius ir teikia informaciją centrui dėl galimybės papildomai aprūpinti reikiamais materialiniais ištekliais ginkluotąsias pajėgas ir PŠP teikimui užtikrinti;
4.6. koordinuoja ir kontroliuoja savivaldybės administracijos ir savivaldybei pavaldžių subjektų mobilizacinių išteklių naudojimą bei teikia siūlymus savivaldybės administracijos direktoriui dėl trūkstamų mobilizacinių išteklių sutelkimo, prireikus nustato būtinų mobilizacinių išteklių sutelkimo vietas;
4.7. teikia pasiūlymus savivaldybės administracijos direktoriui dėl mobilizacinio ūkio subjekto sutartinių įsipareigojimų vykdymo, kai iš mobilizacinio ūkio subjekto gaunama informacija, kad dėl nenumatytų aplinkybių negalima toliau vykdyti sutartinių įsipareigojimų;
4.8. atlieka kitas teisės aktuose, reglamentuojančiuose mobilizacijos vykdymą ir PŠP teikimą, MVG priskirtas funkcijas.

IV SKYRIUS
GRUPĖS TEISĖS

5. MVG, vykdydama jai pavestas funkcijas, turi teisę:
5.1. gauti informaciją iš savivaldybės administracijos ir savivaldybei pavaldžių subjektų,
mobilizacinio ūkio subjekto, kitų valstybės institucijų, reikalingą funkcijoms vykdyti;
5.2. gauti iš valstybės rezervo tvarkytojų informaciją apie mobilizacinio rezervo materialinių išteklių atsargų sudėtį, kiekius, kaupimo ir saugojimo vietas;
5.3. kviestis į MVG posėdžius savivaldybės administracijos ir savivaldybei pavaldžių subjektų, mobilizacinių ūkio subjektų, kitų civilinių mobilizacijos institucijų (toliau – CMI), ūkio subjektų ir visuomeninių organizacijų atstovus, išklausyti jų nuomonę, siūlymus ir kitą informaciją mobilizacijos vykdymo klausimais;
5.4. teikti siūlymus savivaldybės administracijos direktoriui dėl mobilizacijos vykdymo tvarkos ir mobilizacijos plane numatytų veiksmų ir priemonių vykdymo;
5.5. teikti siūlymus savivaldybės administracijos direktoriui dėl papildomų lėšų, reikalingų mobilizacijai vykdyti, skyrimo;
5.6. teikti siūlymus centrui dėl mobilizacijos vykdymo ir PŠP teikimo.

V SKYRIUS
GRUPĖS DARBO ORGANIZAVIMAS

6. MVG veiklai ir jos posėdžiams vadovauja koordinatorius. Jeigu koordinatoriaus nėra ar jis negali eiti savo pareigų, jo pareigas eina koordinatoriaus pavaduotojas. Jeigu yra keli pavaduotojai – vienas iš koordinatoriaus paskirtų pavaduotojų.
7. MVG koordinatorius:
7.1. organizuoja MVG sušaukimą ir darbą;
7.2. keičiasi informacija su kitų CMI mobilizacijos valdymo grupių koordinatoriais;
7.3. pagal poreikį teikia informaciją centrui.
8. Pagrindinė MVG veiklos forma – MVG posėdžiai. MVG posėdžiuose sprendžiami einamieji mobilizacijos vykdymo ir PŠP teikimo, mobilizacinių išteklių sutelkimo ir kiti klausimai, išklausomos MVG narių nuomonės ir siūlymai.
9. Paskelbus mobilizaciją per visuomenės informavimo priemones, darbo dienomis nuo 8:00 iki 17:00 valandos į MVG deleguoti asmenys turi susirinkti nedelsiant, bet ne vėliau kaip per 1 valandą nuo pranešimo apie MVG sušaukimą gavimo, kitu metu (taip pat poilsio ir švenčių dienomis) – ne vėliau kaip per 3 valandas nuo pranešimo apie MVG sušaukimą gavimo. Jei informuotas MVG narys neturi galimybės atvykti per nustatytą laiką, jis apie tai informuoja savivaldybės administracijos direktorių ir (ar) MVG koordinatorių. MVG koordinatorius nedelsdamas kreipiasi į savivaldybės administracijos direktorių, savivaldybei pavaldaus subjekto vadovą ar MVG narį delegavusios institucijos ir (ar) mobilizacinio ūkio subjekto vadovą su prašymu laikinai deleguoti kitą asmenį, iki atvyks MVG narys.
10. MVG materialinėmis bei techninėmis priemonėmis ir kita reikalinga įranga aprūpina
savivaldybės administracija.

VI SKYRIUS 
BAIGIAMOSIOS NUOSTATOS

11. Grupės nuostatai keičiami, papildomi savivaldybės administracijos direktoriaus įsakymu.

_____________________

